Pemenang Oscar Akan Arahkan Filem Live-Action ‘Bambi’
Disney telah menemui pengarah untuk filem aksi-langsung terbaru mereka, Bambi.  Menurut Deadline, Sara Polley dilaporkan sedang dalam perbincangan untuk mengarahkan filem live-action Bambi. Dia merupakan pemenang Anugerah Academy untuk kategori Lakon Layar Terbaik tahun ini menerusi filem Women Talking.  Polley juga berpengalaman dalam menulis dan mengarahkan filem Away From Her, yang mana filem itu telah tercalon di Anugerah Academy, dan mengarahkan filem seperti Take This Waltz dan Stories We Tell.  Filem aksi-langsung Bambi kini sedang dalam peringkat awal pembangunan. Ia akan ditulis oleh Geneva Robertson-Dworet (Tomb Raider, Captain Marvel) dan Lindsey Beer.  Ia merupakan remake dari filem animasi Disney tahun 1942 mengenai seekor rusa muda yang ditimpa tragedi dan membesar dengan seekor arnab bernama Thumper dan skunk bernama Flower. Bambi akan menjadi siri terbaharu dalam siri aksi langsung animasi klasik Disney, dengan yang terbaharu ialah The Little Mermaid, dan yang seterusnya ialah Snow White, yang akan ditayangkan pada tahun depan.